FUNET-yhdistyksen työvaliokunnan videoneuvottelu 31.3.2005 klo 9.00-12.00 
Osanottajat:
Jaakko Riihimaa, pj
	Kari Karlsson, Ilmatieteen laitos
	Ari Kekäläinen, Savonia amk
	Kari Haapalainen, Savonia amk 
Kimmo Laaksonen, TKK
	Kari Lamminaho, VTT
	Tapani Liljavirta, Helsingin yo
	Paavo Moilanen, Oulun yo
	Timo Pitkäranta, Vaasan AMK
	Jukka Orajärvi, Oulun seudun amk
	Miska Sulander, Jyväskylän yo
	
Poissa: Tuomo Myllynen, Tampereen yo 
   	Niklas Sjöström, Åbo Akademi
	Markku Suvanen, Opetusministeriö
	Vesa-Matti Tolonen, Lapin yo
Kuno Öhrman, Hanken
	
CSC:n edustajat:
Paavo Ahonen, CSC, sihteeri
	Janne Kanner, CSC
	Pekka Linna, CSC
	Leila Pohjolainen, CSC

Esityslista 31.3.2005
------------------
 
1. Kokouksen avaus
   - todettiin yllämainitut läsnäolijat. Yliopistojen atk-johtajien kokous osui samaan aikaan, mikä verotti osanottoa.
   - esityslistan hyväksyminen: Lisättiin kohta 8 b, kannanotto P2P-liikenteestä
   - edellisen kokouksen pöytäkirjan hyväksyttiin 

2. Kuulumiset
 
2.1. Kotimaan kuulumiset
- Kotimaan käyttötilastot (Juha Oinonen)
Juha Oinosen esteen vuoksi Janne Kanner kertoi verkossa olleista pitemmistä katkoista ja esitteli katkotilastoja. Juhan ppt-esitys on luettavissa asiakassivuilta.
Tamk:n katko osui virka-ajan ulkopuolelle, mikä hidasti sen havaitsemista ja korjaamista. Stadian katko oli vaikea paikantaa. Katkot nostivat esille kysymyksen varayhteyksistä. Varayhteyksiä koskeva maksupolitiikka täsmennettiin 2003 ja laadittiin varayhteyksiä kokeva ohjeistusta. Funet-organisaatiot eivät ole niitä muutamaa lukuun ottamatta kuitenkaan hankkineet, koska kulut jäävät jäsenorganisaation itsensä maksettaviksi.
Katkotilastoissa pitkät katkot nostavat voimakkaasti katkoaikojen keskiarvoa. Tilastointia tulisi kehittää, niin että se mahdollisimman hyvin antaa kuvan raportoitavan jakson keskeisistä tapahtumista ja piirteistä.
- Palvelinvarmenteet (Jari Miettinen)
Leila Pohjolainen kertoi, että puitesopimus on neuvoteltu ja siitä on tiedotettu asiakkaille. Jotkut asiakkaat odottavat mahdollisuutta ryhtyä itse rekisteröijäksi. Muutama asiakasorganisaatio (TKK, Oulu ja Joensuu) on allekirjoittanut sopimuksen. Helsinki valmistelee allekirjoitusta ja tavoitteena on ryhtyä rekisteröijäksi kesän aikana. WWW-sivulla oleva linkki pääkäyttäjän valtuutuslomakkeeseen tarkistetaan.
- CSC muuton nykytilanne (Paavo Ahonen)
Henkilökunnan muutto oli 18.3 ja sujui hyvin. Laitteiden muutto on viivästynyt uusien tilojen keskeneräisyyden vuoksi. Tilat otettaneen vastaan 1.4 ja muutto alkaa 4.4.
Tietoliikennelaitteiden kannalta tärkein ajankohta on 16.-17.4., jolloin siirretään pääosa Otaniemeen päättyvistä yhteyksistä. Siirrosta aiheutuu katkoja näitä yhteyksiä käyttäville organisaatioille. Runkoverkon kotimaan ja ulkomaanyhteydet ovat kahdennettuja, joten niiden siirroista ei aiheudu katkoja.
Keskustelussa korostettiin, että siirroista on sovittava jäsenorganisaatioiden kanssa, koska yhteyden molemmissa päissä tarvitaan muutoksia asetuksiin.
CSC:n toivottiin tekevän kokemuksistaan muuttoraportin, joka olisi myös asiakkaiden käytettävissä esimerkiksi yhtenä esityksenä vuosikokouksessa.
- Funet-verkon palvelujen laadunseurannan kehittäminen (P. Linna)
Jari Miettisen ppt-esitys on käytettävissä asiakassivuilla. Laadunseuranta on kehittynyt myös peruspalveluiden osalta, mutta muuttokiireiden vuoksi esitystä seurantadatan tyypeistä palveluittain ei ole ehditty tehdä. Kattava esitys tehdään seuraavaan työvaliokunnan kokoukseen (10.5.) ja aiheesta valmistellaan tilannekatsaus vuosikokoukseen.

2.2. Kansainväliset asiat
- NordUnet (Janne Kanner)
NorduNET hakee uutta toimitusjohtajaa eläkkeelle jäävän Peter Villemoesin seuraajaksi. 
Tekeillä on selvitys verkkoinfrastruktuurin rakentamiseksi mustan kuidun varaan. Toteutuessaan kuituratkaisu aiheuttaisi korotuspainetta lähivuosien maksuihin, koska investointikustannukset olisivat korkeat ja säästöt tulisivat vasta vuosien kuluessa.
Puheenjohtaja ehdotti, että myös NorduNETin kuitutarpeet tulisi kirjata tekeillä olevaan kuitukannanottoon.
- Terena (Janne Kanner)
Seuraava Terenan konferenssi on Puolan Poznanissa 6 - 9 kesäkuuta 2005. Ohjelma on monipuolinen, neljän päivän aikana on ohjelmaa viidellä rinnakkaiskanavalla.
Pekka Linna on osallistunut Terenan tuotehallinta-asioita sekä viestintää ja markkinointia käsittelevien työryhmien työhön. Muutamat ulkomaiset tutkimusverkko-organisaatiot ovat tehneet loppukäyttäjille suunnattuja kyselyjä. ’Pitäisikö myös Funetin piirissä tehdä samoin?’ Puheenjohtaja esitti, että kysymystä käsiteltäisiin laadunseurannan yhteydessä vuosikokouksessa ja seuraavan kauden toimintasuunnitelmassa. Jäsenorganisaatiot voisivat sisällyttää tätä koskevia kysymyksiä esim. opiskelijabarometriin tai vastaaviin kyselyihin.

3. Multimediapalvelujen jäsentäminen/organisointi 
-  Pekka Linnan pitämä ppt-esitys on asiakassivuilla. 
Digitaalisen multimedian käyttöönotossa korkeakouluissa voi erottaa kolme vaihetta. Pioneerivaiheessa on yksittäisiä kokeiluja ja CSC:n roolissa pääpaino on tiedon levittämisessä hyviksi havaituista tekniikoista ja palveluista sekä tuotantopilottipalvelut.
Toisessa vaiheessa korkeakoulut alkavat itse tuottaa ohjelmia. Tuotanto on hajanaista ja koordinoimatonta. CSC:n palveluissa korostuvat tiedotus ja koulutus sekä järjestelmien testaus.
Kolmannessa vaiheessa tuotanto vakiintuu ja osittain ulkoistetaan. CSC:n rooli on hankkia ja välittää hankintaosaamista ja antaa suosituksia luotettavista osaajista.
Tarkennettu ehdotus palvelujen jäsentämisestä ja palvelupaletista vuodelle 2006 tuodaan vuosikokouksen käsittelyyn.
Multimediapalvelujen jäsentämisessä kehitettyä konseptia on tarkoitus soveltaa muillakin palvelutuotannon alueilla. Tavoitteena on tunnistaa Funet-organisaatioiden muuttuvat tarpeet, vastata näihin palveluilla joita Funet-organisaatiot voivat kommentoida kehitysvaiheessa ja sopia palvelutoiminnan rahoituksesta riittävän ajoissa etukäteen.
Keskustelussa korostettiin CSC:n merkitystä koordinoijana ja yhteistyöverkoston luojana. CSC:n tehtävänä on myös tunnistaa uusia trendejä ja levittää niistä tietoa asiakkaille.

4. Kuituyhteyksien edistäminen
- Puheenjohtaja esitti tilannekatsauksen. Työryhmä Klaus Lindberg/Jaakko Riihimaa on valmistellut  kannanottoa, joka suunnataan Laajakaistatyöryhmälle. Valmistelua jatketaan ja tarkoitus on tuoda esitys työvaliokunnalle toukokuun kokoukseen ja hyväksyä kannanotto vuosikokouksessa.
Laajakaistatyöryhmä on pysyvä elin, joten sille voi antaa lausuntoja ilman määräaikaa. 

5. Asiakassuhteet
 - Funetin tekninen päivä, tilannekatsaus 
Tekninen päivä järjestetään 30.11. Tilastokeskuksessa. Ohjelmatoimikunnan puheenjohtajakysymys on epäselvä. Todettiin, että palataan asiaan, kun yliopistojen atk-pääsihteerikysymys on ratkaistu ja pyydetään puheenjohtajaksi tulevaa pääsihteeriä.

 - CERT -asiat
Leila Pohjolainen esitteli asiakasorganisaatioiden tietoturvatoimintaa. Hänen esityksensä on asiakassivuilla.
 Keskustelussa CSC:n järjestämä tietoturvakoulutus sai hyvää palautetta ja sitä toivottiin lisää. Eri organisaatioiden tekemät käyttösäännöt pitäisi saada yleiseen jakeluun. Tietoturva-asioiden käsittelyä Korkeakoulujen atk-päivillä pidettiin hyvänä kompromissiratkaisuna. Työvaliokunnan jäsenet kiittivät Leilaa hänen tekemästään työstä ammattikorkeakoulujen tietoturvayhteistyön tukijana.

6. Laskutus
- tämänhetkinen tilanne, FTE-työryhmän työn eteneminen (Pekka Linna)
Pekka Linnan laatima muistio on luettavissa asiakassivuilla. Esitys päätyi seuraaviin ehdotuksiin:
- Kaikkien jäsenorganisaatioiden yhteydet sisällytetään mukaan laskutettavaan kokonaisuuteen
- Perusyhteyden ja varayhteyden laskutusperiaate selvitetään kauden 2005-2006 aikana.
- CSC:n tarjoamat lisäarvopalvelut luetteloidaan ilman "hintalappua".
- HAKA-maksuosuus peritään FTE_lukujen mukaisessa suhteessa.
Keskustelussa tuotiin esille mm. seuraavaa
- yliopistojen sivupisteiden rooli on eräillä alueilla (esim .Pori, Seinäjoki, Mikkeli) kasvanut, mikä saattaa aiheuttaa tarpeen miettiä asioita hieman uudelleen.
- OPM:n rahoitusosuudessa voi olla alennuspainetta lähivuosina.
- maksujen muuttuessa isojen ja pienten organisaatioiden suhteelliset muutokset ovat erilaisia.
- tarvitaan pehmeää laskua.
- liikennemäärien ja muiden palvelujen painoarvon tulisi olla tasapainossa
- liikenteen rajoittaminen jossakin Funet-organisaatioissa saattaa johtaa käyttämättömään kaistaan ilman kustannusten laskua, mikä ei hyödytä kokonaisuutta.
- Funetin yhteisövisiota tulee vaalia, tutkimuslaitosten eroamiset herättävät huolta. Toisaalta kaikki eronneet ovat korostaneet haluaan kuulua Funet-yhteisöön.
- Funet ei saa olla pelkkä tietoliikenneoperaattori. 
- voitaisiin pohtia, mitkä palvelut ovat minimiehto Funet-yhteisöön kuulumiselle
- HAKA-maksuosuus pitäisi sisällyttää siirtymäajan jälkeen perusmaksuun.
- vaarana on, että uusista palveluista perittävistä maksuista tulee kirjava tilkkutäkki, joka lisää turhaa työtä.
- nykyinen laskentakaava, jossa liikenteen painoarvo on suuri, johtaa vaikeasti ennakoitaviin muutoksiin.
- nykyinen laskukaava saattaa painottaa liikaa liikennekuluja
- kilpailutuslainsäädäntö aiheuttaa paineita tehdä kaikki Funet-yhteisöön kuulumisen tuoma lisäarvo näkyväksi (yhteistyö, yhteiset kehityshankkeet, kansainvälisen kehityksen seuranta, rajaton kaista, verkon luotettavuus, erittäin nopeat ja luotettavat kansainväliset tietoliikenneyhteydet jne.)
- jos verrataan minimivaatimukset täyttävää tietoliikennepalvelua ja Funetin palvelua, tulos johtaa harhaan.
- CSC:n omakustannusperiaate johtaa helposti siihen, että kaikkia kehityskustannuksia ei sisällytetä maksuihin.
- vakiokustannusten suuri osuus edellyttäisi pientä katetta vuosittaisten vaihtelujen tasaamiseksi, jos muuttuvat kulut vaihtelevat paljon vuodesta toiseen.
Sovittiin, että Pekka täydentää esitystään keskustelun perusteella ja lähettää sen työvaliokunnan postilistalle.

7. HAKA-infrastruktuurin ja sähköisen asioinnin edistäminen (Pekka Linna)
- Luottamusverkostosopimus on valmiina allekirjoitettavaksi. Mikael Linden lähestyy asiassa jäsenorganisaatioita. Asia otetaan esille tiedotusmielessä myös vuosikokouksessa.
Keskustelussa korostettiin tämän olevan tärkeimpiä lisäarvopalveluja jäsenistön kannalta. HAKA-ohjausryhmä kokoontuu toukokuussa ja ryhtyy edistämään sopimuksen allekirjoitusta.

8. Edellisestä kokouksesta
a) Työryhmien työn seuranta.
- Taulukko yhteyshenkilöineen on esillä asiakassivuilla. Työvaliokunnan jäsenet voivat tehdä ehdotuksia taulukon täydentämisestä sihteerille, joka päivittää taulukkoa.

b) P2P-lausunto
Lausuntoluonnos on luettavissa asiakassivuilla. 
Pekka Linna käytti puheenvuoron, jossa hän toivoi työvaliokunnalta proaktiivisuutta sellaisiin ilmassa oleviin kysymyksiin reagoimisessa, joista voi syntyä yliopistoyhteisöä negatiivisesti leimaavaa keskustelua julkisuudessa. Ennakoimalla voidaan vaikuttaa paremmin keskustelun agendaan ja sävyyn. Todettiin, että tietoverkkoihin liittyvässä tiedottamisessa olisi mahdollista harkita yhteistyötä (yhdessä tuotettu taustamateriaali, CSC puhemiehenä, toimintakäytäntöjen kehittämistä tms.).

9. Muita mahdollisia kuulumisia ja muut asiat
Seuraava kokous 10.5.2005 Hankenilla, vuosikokouksen valmistelu. 

Vuosikokous 2.6. CSC:llä LSC:n auditoriossa

10. Kokouksen päätös
Kokous päättyi klo 12.00